Rakennuttajan edustajaa sekä mökissä sähkötöitä tehnyttä sähköasentajaa epäiltiin säännösten rikkomisesta ja petoksesta.

Levin tulipalossa kuolleiden oppilaiden muistoksi pidettiin suruhartaustilaisuus Pyhtäällä huhtikuussa 2019. Kunnan nuoret menettivät kolme kaveria Levin tulipalossa.

Poliisi on lopettanut Levin traagisen mökkipalon tutkinnan. Kolmen lapsen hengen vaatinut tulipalo tapahtui Kittilässä Levillä 12. huhtikuuta 2019.

Tutkinnassa selvisi, että tulipalo aiheutui lautalattian alla olleesta sähkötoimisesta lattialämmityksestä, jonka lämmityskaapelin asennuksessa oli tehty virheitä. Palonsyyn tutkinnan lisäksi selvitettiin, oliko asiassa syytä epäillä rikosta.

Kyseinen mökki oli valmistunut vuonna 2005, jolloin myös lattialämmitys oli asennettu ja otettu käyttöön. Nykyisille omistajille mökki siirtyi poliisin mukaan vuonna 2012.

– Tutkinta suunnattiin erityisesti lattialämmityksen asennuksessa tapahtuneisiin virheisiin ja asennuspuutteisiin sekä rakennusaikaisista sähkötöistä laadittuihin asiakirjoihin. Lisäksi tutkinnassa selvitettiin, oliko mökin nykyinen omistaja syyllistynyt laiminlyönteihin jättämällä omistajuutensa aikana tekemättä sähkötöihin liittyviä korjauksia, mikä olisi voinut vaikuttaa tulipalon syttymiseen, poliisi kertoo tiedotteessaan.

Lisäksi tutkinnassa selvitettiin, oliko mökin omistaja huolehtinut siitä, että huoneistossa oli riittävä määrä palovaroittimia huoneiston kokoon nähden.

Tulipalo tuhosi mökin yläkerran. OTKES

Näitä epäiltiin

Tutkinnanjohtaja Kirsi Huhtamäki sanoo poliisin tiedotteessa, että poliisin saaman kirjallisten ja suullisten selvitysten perusteella mökin nykyinen omistaja oli huolehtinut velvoitteistaan sähkölaitteiston huollon ja kunnossapidon osalta. Saatujen selvitysten perusteella mökissä oli ollut toimivia palovaroittimia. Näin ollen mökin nykyistä omistajaa ei ollut syytä epäillä pelastusrikkomuksesta eikä sähköturvallisuuslain säännösten rikkomisesta.

Lattialämmityksen asennuksessa tehtyjen virheiden osalta poliisi kirjasi rikosilmoituksen nimikkeillä sähköturvallisuutta koskevien säännösten rikkominen ja petos. Huhtamäki kertoo poliisin epäilleen asiassa petosta, sillä Kittilän kunnan rakennusvalvonnalle oli esitetty asiakirja, jonka mukaan mökkiin olisi tehty sähköturvallisuuslain velvoittama etukäteinen sähkölaitteiston käyttöönottotarkastus. Sellaista ei todellisuudessa ollut suoritettu. Poliisi epäili teoista rakennuttajan edustajaa sekä mökissä sähkötöitä tehnyttä sähköasentajaa.

Tutkinnanjohtaja Huhtamäki ilmoittaa, että poliisi on kuitenkin päättänyt kyseisten rikosasioiden tutkinnan, koska rikosten syyteoikeus on vanhentunut. Sähköturvallisuutta koskevien säännösten rikkominen vanhentuu kahdessa vuodessa ja petos viidessä vuodessa.

Vahingonkorvausvelvollisuus on

Tiedotteessa kerrotaan, että poliisi on tehnyt aktiivisesti syyttäjäyhteistyötä Pohjois-Suomen syyttäjäalueen aluesyyttäjän kanssa.

Syyttäjäyhteistyössä on arvioitu, ettei asiassa ole syytä epäillä muun rikoksen tapahtuneen, eikä kyse ole myöskään seurausrikoksista, jolloin tekijän syyllisyys ulottuisi seuraukseen saakka. Vaikka tapahtuman tutkinta on poliisissa päätetty, päätös ei kuitenkaan vapauta mahdollisesta vahingonkorvausvelvollisuudesta.